Асен Босев
Приятели и врагове

chitanka.info

Имат децата безбройни приятели —

учени

майстори,

детски писатели,

лекари,

шлосери

и звеноводи…

Нежно обичат ги

всички народи!

Имат децата и зли врагове —

по-настървени и от зверове!

Този е техен

безмилостен враг,

който нахлува

през чуждия праг.

Враг на чедата народни

е тоя,

който им праща

на бомбите воя,

който мечтите им мирни души,

който огнищата родни руши,

който размахва

над малките бича,

който на бедност

и глад ги обрича.

Този е враг на добрите душици,

който затваря борците в тъмници,

който от детския труд

богатее

и е завардил от тях

като змеят

светлите извори на радостта.

Змейове съскат и днес по света.

Но сред децата

юнаци растат —

нека накрая

му мисли врагът!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.